ฟ้าหลังฝนของ MTC
สัญญาณทางเทคนิคหุ้น เมืองไทย แคปปิตอล หรือ MTC คล้าย ๆ กับจะเป็น sideway down
30 ม.ค. 2562

ลูบคมตลาดทุน : ธนะชัย ณ นคร
สัญญาณทางเทคนิคหุ้น เมืองไทย แคปปิตอล หรือ MTC คล้าย ๆ กับจะเป็น sideway down
ราคาหุ้นในช่วง 3 เดือนที่ผ่านมา (นับจากเดือนพฤศจิกายน 2561) ค่อย ๆ ปรับลงอย่างมีนัยสำคัญเลยล่ะ
มีบางช่วงที่ลงไปลึกมาก หรือแตะ 43.00 บาท ก่อนที่จะเด้งขึ้นมาได้ที่ระดับ 48.00 บาท ก่อนที่จะร่วงลงไปอีกครั้ง และล่าสุดมาอยู่ที่ 46.25 บาท
วันก่อนหน้านี้มีนักลงทุนถามเกี่ยวกับหุ้น MTC
นั่นเพราะราคาลงมาเยอะมาก ๆ
เดิมนั้น ก็เข้าใจกันไปว่า น่าจะเป็นการขายทำกำไร เพราะก่อนหน้านี้ราคาหุ้นขึ้นมา 5 วันติดต่อกัน หรือ 4.75 บาท และมาอยู่แถว ๆ 47.45 บาท
ล่าสุดมีข้อมูลออกมาว่าหุ้น MTC อาจถูกถอดออกจาก MSCI ที่จะประกาศในช่วงเดือนพฤษภาคมนี้
หากนักลงทุนที่เข้ามาเล่นหุ้น MTC ประจำ
MTC เพิ่งได้รับการคัดเลือกเข้า MSCI ในช่วงเดือนพฤศจิกายน 2561 
ราคาหุ้นก่อนหน้านี้ของ MTC อยู่บริเวณ 42.00-43.00 บาท
ทำให้มีการเก็งกำไรหุ้น MTC ค่อนข้างมาก
และผสมกับปัจจัยบวกเรื่องอัตราดอกเบี้ยของธุรกิจจำนำทะเบียนรถที่มีข่าวออกมาว่า ธนาคารแห่งประเทศไทย หรือ ธปท. กำหนดไว้ไม่เกิน 28.00%
ทำให้ราคาหุ้น MTC วิ่งขึ้นมาเรื่อย ๆ และผ่านแนวต้านสำคัญที่ 50.00 บาท
ก่อนจะขึ้นไปแตะระดับสูงสุดนับจากเข้าตลาดหุ้นคือ 55.50 บาท
หลังจาก MTC เข้า MSCI ตามคาด ก็เกิดการ “ขายทำกำไร” กันออกมา ประกอบกับมีข่าวเรื่องเกณฑ์การควบคุมผู้ประกอบการจำนำทะเบียนรถเข้ามาผสมโรงด้วย
เลยทำให้ราคาหุ้นหลุดจาก 50.00 บาท โดยขึ้น ๆ ลง ๆ อยู่พักใหญ่ บริเวณ 47.00-49.00 บาท
MTC ยังมี “ข่าวลบ” จากดอกเบี้ยที่เริ่มกลับมาอยู่ในช่วงขาขึ้นด้วย
นักลงทุนมองว่า ต้นทุนการออกหุ้นกู้ของ MTC (ในอนาคต) น่าจะเพิ่มขึ้นอย่างมีนัยสำคัญ
ทำให้มีการขายหุ้นออกมาจากประเด็นดังกล่าวด้วย
ขณะที่นักวิเคราะห์ และผู้บริหาร MTC ต่างบอกว่า ได้มีการล็อกต้นทุนทางการเงินไว้แล้ว
มีเงินจากการออกหุ้นกู้ตุนไว้อยู่ 8-9 พันล้านบาท
แต่หากจะต้องออกหุ้นกู้ล็อตใหม่ ก็ยอมรับว่า จะมีค่าใช้จ่ายเพิ่ม แต่ MTC หากต้องการรักษาส่วนต่างดอกเบี้ยไว้ ก็จะเพิ่มดอกเบี้ยจากการปล่อยสินเชื่อได้อีก 
ข้อมูลนี้พอจะเรียกความเชื่อมั่นกลับมาได้บ้าง
ขณะที่ประเด็นเกณฑ์ควบคุมจากแบงก์ชาตินั้น ก็ออกมาแล้ว และไม่ได้มีอะไรที่เป็นเชิงลบกับธุรกิจ
ในมุมกลับกัน กลับเป็นเชิงบวกด้วย จากที่ผู้ประกอบการรายเล็ก ๆ อาจจะไม่สามารถทำตามเกณฑ์ของแบงก์ชาติได้ ทำให้ต้องปิดกิจการไป และจะเป็นโอกาสของรายใหญ่ เช่น MTC
สรุปง่าย ๆ ประเด็นเชิงลบทั้ง 1.ดอกเบี้ยขาขึ้น 2.เกณฑ์ควบคุมของ ธปท. ถือว่าเคลียร์ไปหมดละ
แต่ล่าสุด อย่างที่เขียนไว้ตอนต้นคือ อาจจะถูกถอดออกมาจาก MSCI ในช่วงเดือนพฤษภาคมนี้
ข่าวว่า MSCI ปรับเกณฑ์การพิจารณาหุ้นเข้าคำนวณดัชนีใหม่
นั่นคือ นำสัดส่วนใน NVDR เข้ามาเป็นเกณฑ์ด้วย ทำให้หุ้นขนาดใหญ่ จะเข้ามาคำนวณใน MSCI เพิ่ม และหุ้นขนาดกลางและเล็ก ที่มีขนาดการลงทุนของต่างชาติใน NVDR ไม่มากนัก ต้องถูกเบียดออกไป
และ MTC กลับตกเป็นเป้าหมายนั้น
จะว่าไปแล้วราคาหุ้นที่ลงมาระดับ 45.00-46.00 บาท สะท้อนกับข่าวลบล่าสุดไปแล้ว
ตอนนี้น่าจะมีข่าวบวกเกี่ยวกับผลประกอบการไตรมาส 4/2561
ล่าสุด โบรกฯ ต่างคาดกำไรของ MTC ไตรมาส 4/2561 อยู่ที่ 1.05 พันล้านบาท เพิ่มขึ้น 37-40%
ส่วนปี 2562 ถูกมองว่าเป็นปีทองของ MTC เนื่องด้วยบริษัทมีทุนในการขยายตัวอย่างรวดเร็วและมีโครงสร้างที่สอดคล้องกับมาตรฐานของแบงก์ชาติ
มาลุ้นกันว่า ราคาหุ้น MTC จะกลับทิศเป็นขาขึ้นอีกครั้งได้หรือไม่